**Európai küzdelem a dolgozói jogokért  
Beszámoló az ESZSZ Végrehajtó Bizottságának üléséről – 2025. március 4–5.**

**A munka világát szabályozó, dolgozók érdekeit védő jogszabályok leépítésével szembeni fellépéssel kapcsolatos vitákat és döntéseket hozott a mintegy negyvenöt millió tagot tömörítő Európai Szakszervezeti Szövetség (ESZSZ) Végrehajtó Bizottságának 2025. március 4–5-i kétnapos ülésszaka. Az eseményen a munkáltatói nyomásra meginduló uniós munkajogi dereguláció mellett a Szövetség májusi, ciklusfelező kongresszusának előkészületei is napirendre kerültek, meghívott felszólalóként pedig az Európai Bizottság igazságos átmenetért felelős alelnöke Teresa Ribera is részt vett a munkavállalók helyzetéről és jövőjéről szóló vitában.**

**Megvédeni az európai munkavállalói jogokat**

Az ülés egyik központi témáját az Európai Bizottság nemrégiben napvilágot látott azon tervei biztosították, amelyek „egyszerűsítés” címszó alatt a munkavállalók számára kedvező szabályozás leépítését vonnák maguk után. Az ESZSZ szerint téves az a megközelítés, amely szerint Európának a munkaerő leértékelésével kellene növelnie versenyképességét, ezért a Szövetség elutasítja a Bizottság által bejelentett, úgynevezett „Omnibus” szabályozás erre irányuló pontjait.

A Szövetség ugyancsak [elutasítja](https://etuc.org/en/document/response-commissions-plan-28th-company-regime-innovative-companies-defending-workers-and) újabb európai gazdasági társasági formák létrehozását. Az Európai Bizottság „28. vállalati szabályozási terve” egy újfajta páneurópai cégtípus létesítését tenné lehetővé, amelynek részletei egyelőre ugyan nem ismertek, a lehetséges új társasági forma létesítése a munkaügyi jogszabályok olyan módosításait is magával vonhatná, amelyek aláásnák a munkavállalók védelmét és az EU még meglévő szociális vívmányait. Az ESZSZ szerint a most létező európai társasági forma reformja csak a problémák alapos feltárását követően kezdődhet meg, és az nem vezethet a dolgozói jogok kijátszásának könnyítéséhez.

Az ESZSZ további prioritása a minimálbérek növelését, valamint a kollektív szerződések szerepének megerősítését célzó európai minimálbér-irányelv megvédése. Az Európai Unió Bírósága előtt jelenleg folyó jogvitában Dánia a direktíva megsemmisítését kéri az Unió legfőbb bírói fórumától. Habár a döntést megelőző, ám jogi kötőerővel nem bíró úgynevezett főtanácsnoki indítvány szerint az EU hatáskörét kifogásoló dán keresetnek helyt kell adni, az ESZSZ szerint Dánia érvei számos ponton kritizálhatók, a Szövetség pedig részletes [ellenvéleményben](https://etuc.org/en/pressrelease/etuc-launches-counter-opinion-minimum-wage-directive-case) érvel az irányelv fenntartása mellett, javasolva a Bíróságnak az instrumentum hatályban tartását. Fontos leszögezni, hogy végleges bírósági döntés hiányában továbbra is érvényben vannak az irányelv rendelkezései.

Végül, az ESZSZ továbbra is küzd a minőségi munkahelyek megteremtéséért, noha azt többek között a munkáltatói szervezetek által kért dereguláció akadályozza. A cél eléréshez szükséges úgynevezett Minőségi Munkahelyek Csomag a tisztességes ipari és zöld átmenetet, méltányos béreket, jobb munkakörülményeket és a kollektív szerződések kiterjesztését erősítené. Az ESZSZ ennek keretében sürgeti az igazságos átmenetről szóló irányelv megalkotását, az alvállalkozói láncok szigorúbb szabályozását, a mesterséges intelligencia munkahelyi alkalmazásának kontrollját, valamint a távmunka helyzetének rendezését és a bizonytalan foglalkoztatás felszámolását. A szervezet tagjai támogatását kéri a következő hónapok küzdelmeihez.

**Felkészülés az ESZSZ félidős kongresszusára**

A szakpolitikai kérdések áttekintése mellett az egyeztetésen hangsúlyos volt a Szövetség májusi kongresszusának előkészítése. A ciklusfelező belgrádi esemény központi kérdése a szakszervezeti törekvések adaptálása a megváltozott politikai környezethez.

A tervezett program számos panelbeszélgetést tartalmaz, többek között politikai és önkormányzati vezetőkkel, akik olyan kérdéseket vitatnak meg, mint a megfizethető lakhatás, a közszolgáltatások minősége, valamint az igazságos közbeszerzés és szociális kohézió. A kongresszuson bemutatják az Emilio Gabaglio-díjat a kiemelkedő szakszervezeti tevékenységek elismerésére, valamint elindítják a Szakszervezeti Megújulási Központot. A kongresszus végén a résztvevők meghatározzák a következő lépéseket a szakszervezeti mozgalom további megerősítése érdekében.

**Egyeztetések, EU-vezetői felszólalás**

Az ülés részeként az Európai Bizottság igazságos átmenetért felelős alelnöke Teresa Ribera is részt vett a munkavállalók helyzetéről és jövőjéről szóló vitában.

Emellett ülésszakhoz kapcsolódóan a MASZSZ részt vett a Közép-Európai Szakszervezeti Hálózat (CETUN) egyeztetésein is. Az Osztrák Szakszervezeti Szövetség (ÖGB) kezdeményezésére létrehozott hálózat cseh, szlovák, szlovén, szerb, horvát, svájci és liechtensteini szakszervezetek mellett a Szakszervezetek Együttműködési Fórumát, valamint a Magyar Szakszervezeti Szövetséget tudhatja sorai közt. Az egyeztetések témái szokás szerint az ESZSZ aktuális napirendjéhez kapcsolódtak, de kiterjedtek továbbá a régió sajátos problémáira, például a minimálbér-irányelv átültetésének nehézségeire is.

Készítette: Havas Bence